Skrywer Wille Martin is oorlede | LitNet
Hier is Carla van der Spuy en Wille Martin by verlede jaar se Perskor-reünie. Die foto is op Carla se kamera geneem.
"Sy was 'n baanbreker," sê Cecilia Brits, die hoof van fiksie by LAPA Uitgewers.
"Sy was altyd so ondersteunend," sê Carla van der Spuy, 'n oud-kollega.
Maar wie was sy?
Wille Martin was 'n enigma.
Verskeie joernaliste het oor die naweek bloutjies geloop toe hulle meer oor haar te wete wou kom. Vanuit die ATKV se geledere het daar die volgende verklaring gekom.
Wille Martin is op Saterdag 25 Junie 2016 oorlede. Sy was 81.
Wille sal onthou word as een van die skrywers wat Afrikaanse lesers in stories laat bly glo het. In 1958, toe die Afrikaanse letterkunde se fokus geskuif het na die eksperimente van die Sestigers, het Martin begin klubboeke skryf. Oor die volgende vyftig jaar het meer as 200 werke het uit haar pen verskyn.
Vandag is lekkerleesskrywers openbare figure. Persverklarings verskyn oor hul suksesse en uitgewershuise bou webwerwe en blogs waarop professionele foto's verskyn. Dit was anders in Wille Martin se dae. Haar boeke is ingestuur, verwerk en het verskyn. Niemand het onderhoude gedoen of verklarings uitgereik nie.
Tog is sy nie onbekend nie. Toe die nuus van haar dood Saterdagoggend net voor ses op Lekkerleesboekrak bekend gemaak is, het die huldeblyke ingestroom. Binne ure het meer as dertig boodskappe verskyn van mense wat haar werk verslind het vandat hulle kinders was. Sophia Kapp, een van die nuwegenerasie lekkerleesskrywers by LAPA Uitgewers, se onmiddellike reaksie was: "Jô, ek dink ek het al 200 gelees!"
Wille Martin is op Bethulie gebore. Sy was die dogter van die bekende skrywer Minnie Postma.
Wille het 'n BA graad behaal aan die Universiteit van die Vrystaat en het gaan skoolhou, waarna sy later as joernalis by die Volksblad en toe die Vaderland gewerk het.
Wille Martin het oor die genres heen geskryf. Haar Kaapse romanses was die voorlopers van 'n genre wat vandag nog suksesvol geskryf word deur mense soos Dina Botha, maar sy het ook speurverhale, historiese romans, wetenskapfiksie en kinderboeke geskryf.
Ondanks haar sukses het Wille nederig gebly en Carla van der Spuy, 'n oud-kollega, sê dat Wille elke jaar haar verjaarsdag onthou en gebel het.